Solidariteit behaal oorwinning in hof oor LandbouraadDie Solidariteit Beweging sal poog om die gelde te verhaal wat September onregmatig van die Landbounavorsingsraad (LNR) se werknemersalarisse afgetrek is. Dit volg nadat die Johannesburgse arbeidshof Dinsdag beslis het bedrae vir reis- en verblyfeise is onwettig van werknemers se salarisse afgetrek. Volgens die hofbeslissing het die LNR teen artikel 34 van die Wet op Basiese Diensvoorwaardes opgetree en word dus belet om verdere onregmatige aftrekkings van salarisse te maak. Solidariteit het op 26 September ŉ dringende aansoek teen die LNR ingedien, nadat dit aan die lig gekom het dat daar sonder toestemming koste verbonde aan reis- en verblyfeise van vorige jare van sekere LNR-werknemers se salarisse afgetrek is. Volgens Johan Botha, Solidariteit se adjunkhoofsekretaris, is dié werknemers verplig om bewyse van hul uitgawes te lewer wanneer hulle enige reiskoste vir werk aangaan. Hy het in die verklaring bevestig dat Solidariteit-lede wel dié nodige bewyse ná afloop van hul reise ingedien het. “Hierdie soort wanadministrasie en swak bestuursbesluite is onaanvaarbaar en ons gaan dit nie net daar laat nie. Die belange en regte van ons lede moet te alle tye beskerm word,” sê Botha. Botha voer aan dat hierdie onwettige aftrekkings gemaak is in ŉ poging om die LNR se swak finansiële administrasie en verkeerde plasing van dokumentasie reg te stel. “Hoewel beleidstellings gehoorsaam moet word, kan werknemers nie verantwoordelik gehou word vir die LNR se nalatigheid en wanbestuur nie,” lui die verklaring. Botha sê Dinsdag se uitspraak is ŉ groot oorwinning vir Solidariteit se lede in die LNR. “Dit is ook ŉ groter oorwinning vir die groter stryd om wanadministrasie en die misbruik van belastingbetalers se geld uit te roei,” meen hy.